AFRIKAANSE OPSOMMING: Die hoë tempo van tegnologiese vordering maak dit moontlik om baie gevorderde mobiele kommunikasie standaarde te implementeer wat meer funksionaliteit bied as blote spraakkommunikasie. Die hardeware wat gebruik word om die radios van sulke stelsels te implementeer neem gewoonlik langer om te ontwikkel as die ander komponente van die stelsels. Die ander probleem is dat hierdie hardeware gewoonlik nie hergebruik kan word wanneer nuwe kommunikasie standaarde in gebruik geneem word nie omdat die standaarde nie versoenbaar is nie. Dit het tot gevolg dat beide die verbruiker en die diensverskaffer groot bedrae geld moet spandeer om die nuwe tegnologie te kan gebruik. 'n Elegante oplossing vir hierdie probleme is om gebruik te maak van radios waarvan die funksionaliteit in sagteware gedefiniëer word. Nuwe kommunikasie standaarde kan dan gebruik word deur slegs die nodige sagteware op die toerusting te laai, solank die verwerkingskapasiteit van die mikroverwerkers in die stelsel die benodigde bandwydte kan akkommodeer. Hierdie tesis ondersoek die konsepte van sagteware-gedefiniëerde radio en beskryf die ontwerp en implementering van 'n sagteware argitektuur vir die implementering van sagteware-gedefiniëerde radios op veeldoelige platforms soos persoonlike rekenaars.